7.2.2023
DA
Den Europæiske Unions Tidende
C 47/91 Onsdag den 6. juli 2022
R. der henviser til, at ifølge undersøgelser fra FN overvejer 47 % af bosniere i alderen 18-29 at emigrere, enten midlertidigt eller permanent, fordi de er desillusionerede over de manglende fremtidsmuligheder derhjemme; der henviser til, at ifølge en rapport fra FN's Befolkningsfond forlader i gennemsnit 50 000-55 000 mennesker — hovedsageligt faglærte og erhvervsfolk — Bosnien-Hercegovina hvert år; S. der henviser til, at officiel eller uofficiel forherligelse af dømte krigsforbrydere, etnisk eller religiøs segregation og forskelsbehandling strider mod selve kernen i det europæiske projekt; der henviser til, at der er et presserende behov for effektivt at forbyde benægtelse af holocaust, folkedrab, krigsforbrydelser og forbrydelser mod menneskeheden; T. der henviser til, at Bosnien-Hercegovina i øjeblikket oplever den største ustabilitet siden krigen i 1992-1995; der henviser til, at bestemte politiske ledere i Republika Srpska i Bosnien-Hercegovina bruger opildnende retorik og deltager i destabiliserende aktioner, der har til formål at iværksætte fjernelse af statsinstitutioner (herunder militæret, skattesystemet og retsvæsnet) og oprette uafhængige myndigheder, hvilket er en overtrædelse af Daytonfredsaftalen; der henviser til, at bestemte udenlandske politiske aktører aktivt støtter de skadelige løsrivelsesbestræbelser af det serbisk-bosniske styre under ledelse af Milorad Dodik; U. der henviser til, at Rådet den 18. marts 2022 vedtog afgørelse (FUSP) 2022/450 (9), der forlænger den eksisterende sanktionsramme for enkeltpersoner, der undergraver Bosnien-Hercegovinas suverænitet, territoriale integritet og forfatningsmæssige orden eller Daytonfredsaftalen; V. der henviser til, at Rådet regelmæssigt udtrykker sin støtte til Bosnien-Hercegovinas suverænitet, enhed og territoriale integritet; W. der henviser til, at ondsindet udenlandsk direkte og indirekte indblanding og desinformation har til formål at skabe splid blandt forskellige samfund og destabilisere regionen, navnlig i lyset af den russiske invasion af Ukraine;
Fungerende demokratiske institutioner 1. understreger, at tempoet i EU-tiltrædelsen bestemmes af gennemførelsen af reformer, der skal sikre, at samtlige demokratiske institutioner fungerer korrekt og er baseret på retsstatsprincippet, god regeringsførelse og grundlæggende rettigheder; 2. opfordrer indtrængende Bosnien-Hercegovina og alle dets politiske ledere til at udvise engagement og tage betydelige skridt hen imod et EU-medlemskab ved at gøre fremskridt med hensyn til de 14 centrale prioriteter, navnlig ved at genoprette retsvæsenets uafhængighed, styrke retsstatsprincippet og værdier og principper i statslige institutioner, intensivere og udvide bekæmpelsen af korruption og organiseret kriminalitet, øge og sikre mediefriheden og gunstige rammer for civilsamfundet og beskytte sårbare grupper; 3. beklager, at landet mere end 25 år efter krigens afslutning stadig står over for splittelse, der fremmes af politiske eliter, løsrivelsesforsøg og en høj grad af korruption, hvilket bidrager til massiv hjerneflugt og demografisk tilbagegang på grund af en udsigtsløs fremtid; 4. glæder sig over mødet i Det Parlamentariske Stabiliserings- og Associeringsudvalg EU-Bosnien-Hercegovina den 17. juni 2021 og vedtagelsen af dets forretningsorden og understreger betydningen af at sikre, at det fungerer gennem en inklusiv politisk dialog og regelmæssigt samarbejde; beklager imidlertid, at de bosniske modparter ikke reelt engagerer sig i proaktivt at etablere et konstruktivt parlamentarisk samarbejde, hvilket ville bidrage til prioritet 3 af de 14 centrale prioriteter; 5. gentager sin klare støtte til Bosnien-Hercegovinas folkelige demokratiske omstilling gennem europæisk integration, der er baseret på enhed, suverænitet og territorial integritet samt på principperne om lighed og ikkeforskelsbehandling af alle borgere i Bosnien-Hercegovina som nedfældet i forfatningen og i overensstemmelse med afgørelserne fra Den Europæiske Menneskerettighedsdomstol;
(9)
EUT L 91 af 18.3.2022, s. 22.